(Návrh)

**ZÁKON**

**z ........... 2019**

**o finančnej podpore činnosti cirkví a náboženských spoločností**

Národná rada Slovenskej republiky sa uzniesla na tomto zákone:

**§ 1**

Tento zákon upravuje poskytovanie finančnej podpory, ktorú poskytuje štát na podporu činnosti registrovaných cirkví a náboženských spoločností[[1]](#footnote-1)) (ďalej len „cirkev“).

**§ 2**

Na účely tohto zákona sa rozumie

1. príspevkom štátu suma finančných prostriedkov každoročne poskytovaná cirkvám z rozpočtovej kapitoly Ministerstva kultúry Slovenskej republiky (ďalej len „ministerstvo“),
2. počtom veriacich údaje o náboženskom vyznaní získané z posledného sčítania obyvateľov, domov a bytov[[2]](#footnote-2)) (ďalej len „sčítanie obyvateľov“) zistené Štatistickým úradom Slovenskej republiky (ďalej len „úrad“), alebo údaje o počte členov cirkví zistené z iného relevantného zdroja[[3]](#footnote-3)) ministerstva alebo úradu.

**§ 3**

1. Štát podporuje cirkvi poskytovaním
2. príspevku štátu,
3. účelovej dotácie podľa osobitných predpisov.[[4]](#footnote-4))
4. Štát podporuje cirkvi aj poskytovaním oslobodení a úľav na daniach, poplatkoch a iných úľav podľa osobitných predpisov.[[5]](#footnote-5))

**§ 4**

1. Príspevok štátu na každý rok sa poskytne v sume príspevku štátu na predchádzajúci rok zvýšeného o sumu, ktorá zohľadní jednou pätinou priemernú mieru medziročného rastu inflácie v hospodárstve Slovenskej republiky zistenú úradom za rok, ktorý dva roky predchádza roku, na ktorý sa príspevok štátu určuje, a štyrmi pätinami mieru zvýšenia základnej stupnice platových taríf zamestnancov pri výkone práce vo verejnom záujme podľa osobitného predpisu[[6]](#footnote-6)) schválenej na rok, na ktorý sa príspevok štátu určuje. Vzorec na výpočet príspevku štátu je uvedený v prílohe č. 1.
2. Ak počet veriacich cirkví, ktorým sa poskytuje príspevok štátu klesne alebo vzrastie o viac ako 10 % v porovnaní s posledným zisťovaním, príspevok štátu na nasledujúci rok podľa podmienok uvedených v odseku 1 ministerstvo zníži alebo zvýši o jednu tretinu percentuálneho poklesu alebo nárastu počtu veriacich.

**§ 5**

1. Príspevok štátu sa poskytuje cirkvi na základe žiadosti predloženej ministerstvu najneskôr šesť mesiacov pred začiatkom kalendárneho roka, na ktorý má byť príspevok štátu poskytnutý.
2. Príspevok štátu sa poskytne takto:
3. suma príspevku štátu vo výške súčtu príspevkov štátu poskytnutých v roku 2019 podľa prílohy č. 2 sa rozdelí medzi jednotlivé cirkvi, ktorým bol poskytnutý príspevok štátu v roku 2019, na základe pomeru rozdelenia príspevku štátu podľa prílohy č. 2,

b) suma príspevku štátu po odpočítaní sumy podľa písmena a) sa rozdelí medzi jednotlivé cirkvi, ktoré požiadali o príspevok štátu, pomerne podľa počtu ich veriacich.

1. Sumu príspevku štátu pripadajúcu konkrétnym cirkvám na príslušný rok im ministerstvo oznámi do 31. decembra predchádzajúceho roka a zverejní na svojom webovom sídle. Ministerstvo poskytuje cirkvám príspevok štátu vo výške jednej dvanástiny zo sumy schváleného rozpočtu spravidla prvý pracovný deň v kalendárnom mesiaci.

**§ 6**

1. Príspevok štátu je určený na podporu financovania činnosti cirkví, na bohoslužobné, výchovné, kultúrne a charitatívne aktivity cirkví, na náklady cirkví súvisiace s výkonom ich činnosti v postavení zamestnávateľa a na prevádzkové náklady cirkví.
2. Príspevok štátu cirkvi nemôžu použiť na
3. poskytnutie pôžičiek a úverov fyzickým osobám alebo právnickým osobám,
4. vklad na základe zmluvy o tichom spoločenstve,
5. podnikanie obchodnej spoločnosti, ktorú cirkev alebo jej organizačná zložka založila alebo sa stala jej spoločníkom,
6. založenie inej právnickej osoby,
7. podporu činnosti politických strán,
8. ručenie za záväzky fyzických osôb alebo právnických osôb,
9. darovanie fyzickým osobám alebo právnickým osobám,
10. úhradu pokút a iných peňažných sankcií.

**§ 7**

1. Cirkvi sú povinné predkladať ministerstvu správy o hospodárení s príspevkom štátu za predchádzajúci rok každoročne najneskôr do 30. apríla príslušného roka v listinnej podobe a v elektronickej podobe. Ministerstvo správy o hospodárení s príspevkom štátu zverejňuje na svojom webovom sídle.
2. Štát je oprávnený vykonávať kontrolu hospodárenia s príspevkom štátu podľa osobitných predpisov.[[7]](#footnote-7)) V prípade porušenia finančnej disciplíny pri nakladaní s príspevkom štátu sa postupuje podľa osobitného predpisu.[[8]](#footnote-8))

**§ 8**

**Prechodné ustanovenia**

1. Príspevok štátu na rok 2020 sa poskytne v sume príspevku štátu poskytnutého v roku 2019 podľa prílohy č. 2 zvýšenej o sumu, ktorá zohľadní jednou pätinou priemernú mieru medziročného rastu inflácie v hospodárstve Slovenskej republiky zistenú úradom za rok 2018 a štyrmi pätinami mieru zvýšenia základnej stupnice platových taríf zamestnancov pri výkone práce vo verejnom záujme podľa osobitného predpisu6) schválenej na rok 2020. Vzorec na výpočet príspevku štátu na rok 2020 je uvedený v prílohe č. 3.
2. Príspevok štátu cirkvi, ktorej bol poskytnutý príspevok štátu v roku 2019, sa poskytuje priamo bez potreby predkladania žiadosti podľa § 5 ods. 1.

**§ 9**

**Zrušovacie ustanovenia**

Zrušujú sa:

1. zákon č. 218/1949 Zb. o hospodárskom zabezpečení cirkví a náboženských spoločností štátom v znení zákona č. 88/1950 Zb., zákona č. 16/1990 Zb., zákona č. 522/1992 Zb., zákona č. 467/2005 Z. z., zákona č. 462/2013 Z. z. a zákona č. 318/2018 Z. z.,
2. nariadenie vlády Slovenskej republiky č. 299/2007 Z. z. o úprave osobných pôžitkov poskytovaných duchovným cirkví a náboženských spoločností v znení nariadenia vlády Slovenskej republiky č. 610/2007 Z. z., nariadenia vlády Slovenskej republiky č. 611/2008 Z. z., nariadenia vlády Slovenskej republiky č. 566/2009 Z. z., nariadenia vlády Slovenskej republiky č. 508/2013 Z. z., nariadenia vlády Slovenskej republiky č. 420/2014 Z. z., nariadenia vlády Slovenskej republiky č. 3/2016 Z. z.,  nariadenia vlády Slovenskej republiky č. 395/2016 Z. z. a nariadenia vlády Slovenskej republiky č. 360/2017 Z. z.

**§ 10**

Tento zákon nadobúda účinnosť 1. januára 2020.

**Príloha č. 1 k zákonu č. /2019 Z. z.**

**Vzorec na výpočet sumy príspevku štátu**

**Pt = Pt-1 \* 0,2 \* (1 + CPIt-2) + Pt-1 \* 0,8 \* (1 + Vt)**, pričom

CPIt-2 ≥ 0

Ak hodnota CPIt-2 < 0, dosadí sa do vzorca hodnota CPIt-2 = 0, kde

Pt je príspevok štátu na príslušný rozpočtovaný rok (t), na ktorý sa príspevok štátu určuje,

Pt-1 je príspevok štátu na rok predchádzajúci príslušnému rozpočtovanému roku,

CPIt-2 je priemerná miera medziročného rastu inflácie v hospodárstve Slovenskej republiky zistená Štatistickým úradom Slovenskej republiky vyjadrená indexom CPI za rok, ktorý dva roky predchádza príslušnému rozpočtovanému roku, na ktorý sa príspevok štátu určuje, vyjadrená v percentách, pričom do vzorca sa vkladá percento v tvare desatinného čísla zaokrúhleného na tri desatinné miesta (napríklad 1 % = 0,010),

Vt je miera zvýšenia základnej stupnice platových taríf zamestnancov pri výkone práce vo verejnom záujme schválenej na rok, na ktorý sa príspevok štátu určuje, vyjadrená v percentách, pričom do vzorca sa vkladá percento v tvare desatinného čísla zaokrúhleného na tri desatinné miesta (napríklad 1 % = 0,010).

**Príloha č. 2 k zákonu č. /2019 Z. z.**

**Príspevok štátu poskytnutý jednotlivým cirkvám v roku 2019**

* 1. Rímskokatolícka cirkev v Slovenskej republike 31 191 337 eur
	2. Evanjelická cirkev augsburského vyznania na Slovensku 4 858 489 eur
	3. Gréckokatolícka cirkev na Slovensku 4 900 043 eur
	4. Reformovaná kresťanská cirkev na Slovensku 2 653 763 eur
	5. Pravoslávna cirkev na Slovensku 2 029 714 eur
	6. Náboženská spoločnosť Jehovovi svedkovia v Slovenskej republike 0 eur
	7. Evanjelická cirkev metodistická, Slovenská oblasť 329 920 eur
	8. Kresťanské zbory na Slovensku 0 eur
	9. Apoštolská cirkev na Slovensku 493 290 eur
	10. Bratská jednota baptistov v Slovenskej republike 363 336 eur
	11. Cirkev bratská v Slovenskej republike 398 454 eur
	12. Cirkev adventistov siedmeho dňa, Slovenské združenie 40 526 eur
	13. Ústredný zväz židovských náboženských obcí v Slovenskej republike 137 892 eur
	14. Cirkev československá husitská na Slovensku 115 384 eur
	15. Starokatolícka cirkev na Slovensku 127 093 eur
	16. Bahájske spoločenstvo v Slovenskej republike 0 eur
	17. Cirkev Ježiša Krista Svätých neskorších dní v Slovenskej republike 0 eur
	18. Novoapoštolská cirkev v Slovenskej republike 8 382 eur

Spolu 47 647 623 eur

**Príloha č. 3 k zákonu č. /2019 Z. z.**

**Vzorec na výpočet sumy príspevku štátu na rok 2020**

**P2020 = P2019 \* 0,2 \* (1 + CPI2018) + P2019 \* 0,8 \* (1 + V2020)**, kde

P2020 je príspevok štátu na rozpočtovaný rok 2020, na ktorý sa príspevok štátu určuje,

P2019 je príspevok štátu poskytnutý cirkvám na rok 2019,

CPI2018 je priemerná miera medziročného rastu inflácie v hospodárstve Slovenskej republiky zistená Štatistickým úradom Slovenskej republiky vyjadrená indexom CPI za rok 2018 vyjadrená v percentách, pričom do vzorca sa vkladá percento v tvare desatinného čísla zaokrúhleného na tri desatinné miesta (napríklad 1 % = 0,010),

V2020 je miera zvýšenia základnej stupnice platových taríf zamestnancov pri výkone práce vo verejnom záujme schválenej na rok 2020 vyjadrená v percentách, pričom do vzorca sa vkladá percento v tvare desatinného čísla zaokrúhleného na tri desatinné miesta (napríklad 1 % = 0,010).

1. ) § 4 ods. 4 zákona č. 308/1991 Zb. o slobode náboženskej viery a postavení cirkví a náboženských spoločností v znení zákona č. 394/2000 Z. z. [↑](#footnote-ref-1)
2. ) Zákon č. 263/2008 Z. z. o sčítaní obyvateľov, domov a bytov v roku 2011 a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov.

Zákon č. 223/2019 Z. z. o sčítaní obyvateľov, domov a bytov v roku 2021 a o zmene a doplnení niektorých zákonov. [↑](#footnote-ref-2)
3. ) § 11 zákona č. 308/1991 Zb. v znení neskorších predpisov.

Zákon č. 540/2001 Z. z. o štátnej štatistike v znení neskorších predpisov. [↑](#footnote-ref-3)
4. ) Napríklad zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov, zákon č. 524/2010 Z. z. o poskytovaní dotácií v pôsobnosti Úradu vlády Slovenskej republiky v znení neskorších predpisov. [↑](#footnote-ref-4)
5. ) Napríklad § 13 ods. 2 písm. a) zákona č. 595/2003 Z. z. o dani z príjmov v znení neskorších predpisov, § 17 ods. 1 písm. c) zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, § 8 ods. 1 zákona č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam. [↑](#footnote-ref-5)
6. ) Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov. [↑](#footnote-ref-6)
7. ) Napríklad zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. [↑](#footnote-ref-7)
8. ) § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-8)